CELEX: 32015D1570
Language: lv
Date: 2015-09-18 00:00:00
Title: Padomes Lēmums (ES) 2015/1570 (2015. gada 18. septembris), ar ko nosaka nostāju, kas Eiropas Savienības vārdā jāieņem Pasaules Tirdzniecības organizācijas Pakalpojumu tirdzniecības padomē saistībā ar tā preferenciālā režīma apstiprināšanu, kuru paziņojuši PTO dalībnieki, kas nav Savienība un tās dalībvalstis, attiecībā uz vismazāk attīstīto valstu, kuras ir dalībnieces, pakalpojumiem un pakalpojumu sniedzējiem, izņemot tos, kas aprakstīti GATS XVI pantā

22.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 245/6
            
         PADOMES LĒMUMS (ES) 2015/1570
   (2015. gada 18. septembris),
   ar ko nosaka nostāju, kas Eiropas Savienības vārdā jāieņem Pasaules Tirdzniecības organizācijas Pakalpojumu tirdzniecības padomē saistībā ar tā preferenciālā režīma apstiprināšanu, kuru paziņojuši PTO dalībnieki, kas nav Savienība un tās dalībvalstis, attiecībā uz vismazāk attīstīto valstu, kuras ir dalībnieces, pakalpojumiem un pakalpojumu sniedzējiem, izņemot tos, kas aprakstīti GATS XVI pantā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 91. pantu, 100. pantu un 207. panta 4. punkta pirmo daļu saistībā ar tā 218. panta 9. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Marakešas līguma, ar ko izveido Pasaules Tirdzniecības organizāciju (“PTO”), IX pantā inter alia ir noteiktas procedūras, saskaņā ar kurām piemēro izņēmumu attiecībā uz pienākumu, kas uzlikts PTO dalībniekiem ar minēto nolīgumu vai ar daudzpusējiem tirdzniecības nolīgumiem minētā nolīguma 1A, 1B vai 1C pielikumā un to pielikumos.
            
         
               (2)
            
            
               2011. gadā tika pieprasīts izņēmums, kas ļautu PTO dalībniekiem piešķirt preferenciālu režīmu vismazāk attīstīto valstu, kuras ir dalībnieces, (“VAV dalībnieču”) pakalpojumiem un pakalpojumu sniedzējiem, vienlaikus nepiešķirot tādu pašu režīmu līdzīgiem visu pārējo PTO dalībnieku pakalpojumiem un pakalpojumu sniedzējiem, tādējādi izņēmuma kārtā atkāpjoties no Vispārējās vienošanās par pakalpojumu tirdzniecību (GATS) II panta 1. punkta saistībām. Savienības nostāja, ar kuru tiek atbalstīts minētais izņēmums, tika pieņemta ar Padomes Lēmumu 2012/8/ES (1).
            
         
               (3)
            
            
               2011. gada 17. decembrī PTO Ministru konference pieņēma lēmumu, ar ko PTO dalībniekiem atļauj piešķirt šādu preferenciālu režīmu VAV dalībnieču pakalpojumiem un pakalpojumu sniedzējiem 15 gadus. Ievērojot minēto lēmumu, PTO dalībniekiem, kuri piešķir preferenciālu režīmu, ir jāiesniedz paziņojums Pakalpojumu tirdzniecības padomē (“PTP”) un preferenciāls režīms attiecībā uz pasākumu piemērošanu, kuri nav aprakstīti GATS XVI pantā, PTP ir jāapstiprina saskaņā ar tās procedūrām.
            
         
               (4)
            
            
               PTO Ministru konference savā 2013. gada 7. decembra lēmumā atkārtoti apstiprināja prasību, ka PTP ir jāapstiprina tādu pasākumu piemērošana, kuri nav aprakstīti GATS XVI pantā.
            
         
               (5)
            
            
               Tāda preferenciālā režīma apstiprināšana, kuru paziņojuši PTO dalībnieki, kas nav Savienība un tās dalībvalstis, attiecībā uz VAV dalībnieču pakalpojumiem un pakalpojumu sniedzējiem, atbilst Savienības attīstības mērķu interesēm un veicinās sarunu noslēgšanu pakalpojumu sadaļā, kas attiecas uz Dohas attīstības programmu.
            
         
               (6)
            
            
               Tādēļ ir lietderīgi noteikt, ka nostāja, kas jāieņem Savienības vārdā Pakalpojumu tirdzniecības padomē par tāda preferenciāla režīma apstiprināšanu, kuru paziņojuši PTO dalībnieki, kas nav Savienība vai tās dalībvalstis, attiecībā uz VAV dalībnieču pakalpojumiem un pakalpojumu sniedzējiem, par to pasākumu piemērošanu, kuri nav aprakstīti GATS XVI pantā,
            
         IR PIEŅĒMUSI ŠO LĒMUMU.
   1. pants
   Savienības nostāja Pakalpojumu tirdzniecības padomē ir atbalstīt tāda preferenciāla režīma apstiprināšanu, kuru paziņojuši PTO dalībnieki, kas nav Savienība un tās dalībvalstis, attiecībā uz VAV dalībnieču pakalpojumiem un pakalpojumu sniedzējiem par tādu pasākumu piemērošanu, kuri nav aprakstīti GATS XVI pantā, saskaņā ar 2013. gada 7. decembra PTO Ministru konferences lēmumu.
   2. pants
   Šis lēmums stājas spēkā tā pieņemšanas dienā.
   
      Briselē, 2015. gada 18. septembrī
      
         
            Padomes vārdā –
         
         
            priekšsēdētāja
         
         C. DIESCHBOURG
      
   
   
      (1)  Padomes Lēmums 2012/8/ES (2011. gada 14. decembris) par nostāju, kas Eiropas Savienībai jāieņem Pasaules Tirdzniecības organizācijas ministru konferencē par atbrīvojuma piešķiršanu, lai ļautu noteikt preferenču režīmu vismazāk attīstīto valstu pakalpojumiem un pakalpojumu sniedzējiem (OV L 4, 7.1.2012., 16. lpp.).